‘Groot mylpaal’ vir Adam TasAdam Tas (Foto: Twitter) Die gewilde Afrikaanse sanger Adam Tas se jongste album, Want jy is boer, het pas trippel-goue status bereik. Tania Fourie, bemarkingsbestuurder van Select Musiek, sê dié status beteken dat meer as 60 000 eksemplare van die album verkoop is. “Hoewel kunstenaars sedert vanjaar goue status bereik wanneer hulle 15 000 albums verkoop, is Adam op die ‘ou goue’-stelsel. Sy verkope staan dus nou duskant 60 000 – iets waarop ons baie trots is,” sê sy. Die sanger het hom Vrydag tot sosiale media gewend om sy dankbaarheid uit te spreek. “Ek is altyd tevrede om in die Bosveld wakker te word, maar vandag selfs meer so. Baie dankie aan almal wat die musiek luister – dis ŉ groot mylpaal vir my,” het hy op Twitter laat hoor. Ander kunstenaars wie se albumverkope onlangs ook goed gevaar het, sluit in Andriëtte (platinumstatus), Manie Jackson (platinumstatus), Snotkop (platinumstatus), Ricus Nel (goue status) en Refentse (dubbelplatinumstatus).